钦定古今图书集成/方舆汇编/职方典/第1131卷 > 《汉川县儒学记》黄清老
## 钦定古今图书集成/方舆汇编/职方典/第1131卷 > 《汉川县儒学记》黄清老

汉川县在大江北。汉水经县治南流北六十里，至大

始营表奠基，以闲田一十三顷有奇，在大赤涓者供
舍米。大德丁酉，前尹惠政，肇创礼殿西庑，几五十年，
屋宇滋坏。后至元己卯冬，江南湖北道佥宪王公朝
列按部最，博士陈世臣理而备之，他故弗能及也。越
年辛巳，杨使观自词臣出宰，政行讼清，百废咸举。将
有事于庠宫，首会廪粟多寡，学籍漫不足稽，则征耕
者所授地约正之，得隐田顷有七十亩，岁增谷一百
七十石有奇，曰：“是足养矣。”乃阅生徒有力役在官者，
檄所司弛之。监邑月列铁木儿是其议，俾役以输凡
学之用，且与之约曰：“七十二子仪像，学者瞻其德容，
皆可兴起。旧有阙，绘之可乎？门故所有，风雨若不支，
非所以尊严宫庙也，新之可乎？太学有斋，肄业者居
之，今无其所，是微教养也，予欲作之，可乎？”众咸曰：“唯。”
已而斋既落矣，“学无师，瞽无相，奚其可？”乃遣使奉币
礼，名儒主其席。士闻，咸相与负笈担簦，自远而至，曰：
“愿亲弦歌之化。”因辟地于堂北，筑室四楹，扁曰《文会》，
疏以轩牖，缭以垣墉，嘉植荫之，高明静虚。公退，日一
至，与诸生问辨，进善而诲不能，众益用懋。博士弟子
咸德侯用心，具本末来请记，因谂于众曰：邑侯修学
训诸生，何居知之矣？天生兆民，作之君师，养而教之，
天子“俯广轮，画疆理，以天命分寄于司牧。尧、舜、禹、汤、
文、武治天下，道在《六经》，昭昭较著。武城小邑，子游以
是教其民，夫子喜之。岂以小大二其用哉？”父子、君臣、
夫妇、长幼、朋友，在人为大伦，天以与我，日用不可须
臾离。其践行谓之合天，反是谓之弃天。有君子焉，悯
其失而道之，求其从则乐而与其进，其弗顺则惩而
加之威，所以祗奉上命而行其治于一邑者也。今杨
侯于汉川，敦本务农，轻徭薄赋，以休养生息。复兴教
崇化，俾人人求其德而力践之，盖欲与斯民同归于
君子。措刑于不用，是即《武城弦歌》之心也。子亦尝思
之乎？众曰：“既承教矣，敢不加勉，以无负吾邑。侯之德，
愿授而刻之，以厉其后人。”于是乎记。